JUK’AMPI YATXATAÑATAKI
Diosan sutipaxa kun sañs munpacha ukat kunatsa aytasiñasapuni
Mirä amp suma Salmo 83:18 Bibliaman thaqtma. ¿Kamsis ukanxa? Traducción del Nuevo Mundo de las Santas Escrituras Biblianxa siwa: “Jaqinakan yatipxañapataki, jumax Jehová sutinïtama, juma sapakiw uraqpachxaru taqi Munañanïtaxa” sasa. Yaqha Biblianakanxa niya ukhamjamarakiw jaqukipapxi. Ukampis walja Biblianakatwa Jehová sutxa apsupxi, aymar Biblianakansa ukhamarakiwa, uka lantix akham sutinchanakwa uchapxi, “Dios” jan ukax “Tatitu” sasa. Ukhamaxa, ¿kuna sutis ukawjan uñstañapa? ¿Jehová sutiti jan ukax mä sutinchacha?
Hebreo aruta qillqata Diosan sutipa
Mä sutiw ukanxa qillqata. Hebreo arut nayra qillqatansa, ukat Biblian jila part jisk’a t’aqanakapansa mä sutiw uñsti, ukham yaqha sutix janipuniw utjkaspati. Akham hebreo qillqanakampi qillqatänwa יהוה (YHWH). Español arunxa akhamawa: Jehová jan ukax Yavé. ¿Uka sutix mä chiqanakti Biblianx uñstpacha? Janiwa, hebreo aruta nayra qillqatanakanxa niya paqallqu waranqa kutiw uñsti.
¿Kunjamsa Diosan sutipax uñjañasa? Jesucristox yatichawaykistu uka mayisïwit amuyt’añäni. Akham sasaw qallti: “Alaxpachankir nanakan Awkixa, sutimax jach’añchatäpan” sasa (Mateo 6:9). Mä qhawqha tiempotxa, Jesusaxa akham sasaw Diosarux achikasïna: “Awkiy, sutimax jach’añchatäpan” sasa. Ukatxa Inuqirixa alaxpachatpachwa jaysanitayna: “Nayax jach’añchawayxtwa, wasitampis jach’añchaskakïwa” sasa (Juan 12:28). Ukhamaxa, Diosan sutipax wali jach’apuniwa. Ukampisa, ¿kunatsa yaqhip Biblia jaqukipirinakax Diosan sutipa apsusax sutinchanakak uchapxi?
Inas pä amuyumpi ukham lurapxchi. Mayïrix akäspawa, Diosan sutipxa janiw arsuñasäkiti, kunattix janiw yatktanti kunjamsa arsusïna sapxiw yaqhipanakaxa. Bibliax qillqaskän ukhaxa, nayra hebreo arunxa janiw akïri a, e, i, o, u qillqanakax utjkänti. Ukhamaxa jichhüranakanxa janiw khitis siskaspati kunjamsa uka urunakanxa arsusïna YHWH qillqanakaxa. Ukhamasti, ¿Diosan sutip janit arsxañäni? Amuyañataki, Bibliax qillqaskän uka urunakanxa Jesusan sutipax inas akham arsuschïna: Yeshúa jan ukax Yehoshúa; ukampis janiw khitis ukhamapuniw siskaspati. Uraqpachanxa Jesusan sutipax sapaqat arurjama kunaymanit arsutawa. Nayrax uka sutix kunjamsa arsusïna ukxa janiw yatktanti, ukampisa, Jesusan sutipxa jan payachasisaw aytastanxa. Ukhamarakiwa, jumatix yaqha anqa markaru sarasmaxa, yaqha arunakanxa sutimax mayjaw arsusispa. Ukhamaxa, Diosan sutipax kunjamxay nayrax arsuschïna ukxa janiw yatktanti, ukampisa arsuskañasakipuniwa.
Payïr amuyux akarakïspawa, judionakan nayra amtaparjamaw yaqhipanakax Bibliatxa Diosan sutip apsupxi. Diosan sutipax janipuniw arsusiñapäkiti sapxiwa. Judionakax akïr kamachi jan sum amuyt’asaw ukham sapxiritayna: “Janiwa Tatitu [Jehová] Diosaman sutipxa inamayataki aytasïtati, jupasti inamay sutip aytasirirux castigakipuniniwa” sasa (Éxodo 20:7).
Chiqäskapuniwa, aka kamachixa janiw Diosan sutipxa jan walitaki aytasïtati siwa. Ukampisa, ¿janipunit respetompis aytasiñäkaspa? Janiw ukham siskiti. Israelitanakaru Diosax Leyinak churatayna uka kamachinakaru taqi chuyma ist’iri jaqinakänwa hebreo aruta (“Antiguo Testamento”) Biblia qillqirinakaxa. Jupanakaxa, ¿kuns kamachapxäna Diosan sutipampixa? Aytasipxapunïnwa. Amuyañataki, Diosan sutipaxa walja salmonakan qillqatawa, uka salmonakxa walja jaqinakawa Diosaru yupaychasax jach’at q’uchupxiritayna. Ukampisa, sutijat art’asipxapunim sasaw Jehová Diosaxa yupaychirinakaparux säna (Joel 2:32; Hechos 2:21). Ukhamasti, cristianonakaxa jan payachasisawa Diosan sutipxa wali respetompi aytasipxi, kunjamtï Jesusax art’askatayna ukhama (Juan 17:26).
Diosan sutip lanti sutinchanaka uchasaxa, Biblia jaqukipirinakax jan walpun lurapxi. Diosax wali jayankkaspasa, janis utjkaspa ukham jaqinakar amuyayapxi. Ukampis Bibliaxa, Jehová Diosampi ‘sum parlasipxam’ sistuwa (Salmo 25:14). Mä munat masimat amuyt’asma. Jan sutipa yatisasti, ¿jupax wali munat masijaw sasmati? Niya ukhamjamarakiwa. ¿Kunjamrak Diosampix sum parlassnasti Jehová sutinïtap jan yatkasinxa? Ukat Diosan sutip jan aytasir jaqinakaxa, janiw yatipkiti kun sañs muni uka jach’a sutixa. ¿Kun sañs munpacha uka sutixa?
Moisés luqtiriparuxa ukwa Diosax qhanañchatayna. Moisesax Diosan sutip jiskt’käna ukhaxa, Jehová Diosax akham sänwa: “Kunañtix nayax munkäxa ukaruw nayax tuküxa” sasa (Éxodo 3:14, NM). Rotherham Bibliax sarakiwa: “Kuntix nayax munktxa ukaruw nayax tuküxa”. Ukhamaxa, amtanakapa phuqañataki kunaxay wakischispa ukaruw Jehová Diosax tukuspa.
Kunañtï jumax munasma ukar tukusma ukhaxa, ¿kuns lurasma munat masinakam laykuxa? Mä munat masimatix wal usuntaspaxa, ¿janit mä suma qullirir tukusax qullt’kasma? Maynitï jan qullqin uñjasispaxa, ¿janit mä qamirir tukusax yanapt’kasma? Jïsa. Ukampisa, janiw jumas nayas ukham taqi kunar tuksnati, jaqikïtanwa. Jehová Diosax taqi kunatix wakiskaspa ukaruw tukuspa munañap phuqañatakixa, ukxa Biblianwa juk’at juk’at yatiqäta. Munasitanakaparux ch’amapamp yanapt’añ munapuniwa (2 Crónicas 16:9). Diosan sutip jan yatirinakaxa, Jehová Diosarusa, suma jach’a sutipsa janiw uñt’apkiti.
Ukhamaxa, Diosan sutipaxa Biblian uñstañapapuniwa. Kunapachatï Jehová Diosan sutipax kun sañs munpacha uk yatxatxtan ukat yupaychañataki jan axsarasa sutip aytastan ukhaxa alaxpachankiri Awkisarux juk’ampwa jak’achastanxa.*
* Diosan sutipax kamsañs munpacha, kunatsa yupaychäwin aytasiñasa, uk juk’amp yatxatañatakixa Jehová Diosan Qhanañchirinakapan español aruta lurat akïr folleto uñxatäta: El nombre divino que durará para siempre.
ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn